ആര്ക്കുവേണ്ടി കൃഷി ചെയ്യണം? കന്നിമാസത്തിലെ മകം നാളില് നെല്ലിന്റെ പിറന്നാള് കഴിഞ്ഞുപോയിരിക്കുന്നു. അരിയാഹാരം കഴിക്കുന്നവര് അതറിഞ്ഞുവോ? വയലേലകളില് വിളയുന്ന നെന്മണികള്ക്ക് പിറന്നാളാശംസ ആരും പറഞ്ഞില്ലെങ്കിലും നെല്ലിനെക്കുറിച്ച് ഒരുവേള ഓര്ത്തിരുന്നെങ്കില് എന്ന് ചിന്തിച്ചുപോകുന്നു. നെല്ലിന് പിറന്നാളുണ്ടെന്ന് പറയുന്നവരോട് നെല്ലിന്റെ ജനനസര്ട്ടിഫിക്കറ്റ് കൈയിലുണ്ടോ എന്ന് ചോദിക്കരുത്. ഇങ്ങനെയൊരു ദിനമുണ്ടായിരുന്നുവെന്നും പഴമക്കാര് പ്രത്യേകപൂജകളോടെയും ചടങ്ങുകളോടെയും ആഘോഷിച്ചിരുന്നുവെന്നും മാത്രം അറിയുക. ദക്ഷിണ, മദ്ധ്യകേരളത്തില് മുന്കാലങ്ങളില് ഈ ദിനാചരണമുണ്ടായിരുന്നു. കന്നിമാസത്തില് നെല്കൃഷിയിറക്കുന്ന സമയമായതുകൊണ്ടാകാം ആ ദിനം തിരഞ്ഞെടുത്തത്. ഓണത്തിന് തൃക്കാക്കരയപ്പനെ പൂജിക്കുന്നതുപോലെ മകത്തടിയനെ പ്രതിഷ്ഠിച്ച് പൂജ ചെയ്തിരുന്നു. കന്നുകളേയും ഒരുക്കിയിരുന്നു. കന്യാകുമാരിയുടെ പരിസരപ്രദേശങ്ങള് ഉള്പ്പെട്ട നാഞ്ചിനാട്ടില് വെള്ളാളര് കര്ഷകസമൂഹവും മകം നാളില് പിറന്നാള് ആഘോഷിച്ചിരുന്നുവെന്ന് ചരിത്രം പറയുന്നു. അന്ന് അവര് നെല്ലു പുഴുങ്ങുകയോ കുത്തുകയോ വയല് ഉഴുകയോ ചെയ്തിരുന്നില്ല. കൊടുക്കല് വാങ്ങലുകളും നടത്തിയിരുന്നില്ല. സസ്യജാലങ്ങളെ സംരക്ഷിക്കുന്നതിന്റെ ഭാഗമായാവണം വെള്ളാളര് ആ ആഘോഷം പിന്തുടര്ന്നത്. പിന്നീട് ഈ ദിനം മലയാളിയുടെ ഓര്മ്മയില് സജീവമാകുന്നത് 2018 ലാണ്. നെല്ലിന്റെ ജന്മദിനത്തില് പാഠം ഒന്ന് പാടത്തേയ്ക്ക് എന്ന പദ്ധതിയുമായി കൃഷി വിദ്യാഭ്യാസവകുപ്പുകളുടെ നേതൃത്വത്തില് വിദ്യാര്ത്ഥികളെ കൃഷിയിടത്തിലിറിക്കി. കാര്ഷിക ക്ളബുകള് രൂപീകരിച്ചു. കൊവിഡ് മഹാമാരിയില് സ്കൂളുകള് അടഞ്ഞതോടെ ആ ദിനാചരണവും ഇല്ലാതായി. പത്തുശതമാനം നെല്ല് ഉത്പാദിപ്പിച്ചിരുന്നെങ്കില് കേരളത്തില് നെല്പ്പാടങ്ങളുടെ വിസ്തൃതിയും നെല്ലുത്പാദനവും കുറയുന്നത് വ്യക്തമാക്കാന് പ്രത്യേക കണക്കുകള് വേണമെന്നില്ല. പത്തുശതമാനം നെല്ല് പോലും കേരളം ഉത്പാദിപ്പിക്കുന്നില്ലെന്ന് തിരിച്ചറിയാന് ചുറ്റുമൊന്ന് കണ്ണോടിച്ചാല് മതി. നീര്ത്തടസംരക്ഷണ നിയമം വരും മുമ്ബേ തരിശായ പാടങ്ങള്, നെല്വയല് എന്നിവ നികത്തി പണിത ബഹുനില കെട്ടിടങ്ങള്, അന്യസംസ്ഥാനങ്ങളില് നിന്നുളള അരിലോറികളുടെ പാച്ചില്...ഇതെല്ലാം തന്നെ ധാരാളം. 1990 കളിലാണ് നെല്ക്കൃഷി വ്യാപകമായി കുറഞ്ഞത്. സ്പെഷ്യല് ഡയറക്ടര്മാരും ശാസ്ത്രജ്ഞരും ഓഫീസുകളും മണ്ണു പരിശോധനാകേന്ദ്രങ്ങളും കാര്ഷിക ഗവേഷണശാലകളും ഏജന്സികളും നന്നായി വിളഞ്ഞെങ്കിലും ഇപ്പോഴും കിലോഗ്രാമിന് 32 മുതല് 40 രൂപ വരെയുള്ള അന്യസംസ്ഥാനങ്ങളിലെ അരിയാണ് മൂന്നുനേരം നമ്മുടെ വയറ് നിറയ്ക്കുന്നത്. അവര് മണ്ണില് പണിയെടുത്തില്ലെങ്കില് മലയാളിയുടെ അന്നം മുട്ടും. പരിസ്ഥിതി സുരക്ഷ ഇല്ലാതായതിന്റെ അനന്തരഫലമാണ് പ്രളയമായി നമ്മള് അനുഭവിച്ചതെന്ന് കേരളകാര്ഷിക സര്വകലാശാലയുടെ ബൗദ്ധിക സ്വത്തവകാശസെല് മുന് കോ ഓര്ഡിനേറ്ററും നെല്ല് ഗവേഷകയുമായ ഡോ.സി.ആര്.എല്സി പറയുന്നു. മലയാളിയുടെ പ്രധാന ഭക്ഷണമാണ് അരി. പക്ഷേ, കേരളത്തിന് ആവശ്യമായ പത്തുശതമാനം പോലും ഇവിടെ ഉത്പാദിപ്പിക്കുന്നില്ലെന്ന സത്യം നമ്മള് തിരിച്ചറിഞ്ഞിട്ടില്ല. നെല്ല് ഉത്പാദനം കുറയുമ്ബോള് ഭക്ഷ്യസുരക്ഷ മാത്രമല്ല, പാരിസ്ഥിതിക സന്തുലനം കൂടിയാണ് തകിടം മറിയുന്നത്. നെല്വയല് നീര്ത്തട സംരക്ഷണത്തിനായുളള വിദഗ്ധസമിതി അംഗമായിരുന്നു ഞാന്. നെല്പ്പാടങ്ങള് നികത്താനുളള നിരവധി അപേക്ഷകളായിരുന്നു അന്ന് വന്നിരുന്നത്. നെല്വിത്തുകള്ക്ക് ഒൗഷധഗുണങ്ങളുണ്ട്. ആയുര്വേദത്തിന് കേരളത്തിന്റെ സംഭാവനയാണ് നവര. നവരക്കിഴി, നവരക്കഞ്ഞി, നവരലേപനം, കര്ക്കടകകഞ്ഞി എന്നിവയ്ക്കെല്ലാം നവരപ്രധാനമാണ്. അത്യുത്പാദനശേഷിയുളള അന്നപൂര്ണ്ണ, ജയ, ഐ.ആര് എട്ട് തുടങ്ങിയ വിത്തിനങ്ങള് ഹരിതവിപ്ളവത്തിന്റെ ഫലമാണെന്നും പതിറ്റാണ്ടുകളുടെ നിരീക്ഷണ,ഗവേഷണങ്ങളുടെ തിരിച്ചറിവില് നിന്ന് അവര് അടിവരയിട്ടു പറയുന്നു. ജപ്പാനിലും വിദ്യാര്ത്ഥികളെ കൃഷിയിടങ്ങളില് ഇറക്കുന്ന പതിവുണ്ട്. കുട്ടികളെ പാടത്തേക്ക് ഇറക്കാനും മണ്ണിലിറങ്ങി കൃഷിചെയ്യാന് അവര്ക്ക് പ്രചാേദനം നല്കാനുമായിരുന്നു മുന് സര്ക്കാര് പാഠം ഒന്ന് പാടത്തേയ്ക്ക് തുടങ്ങിയത്. കൃഷിസംബന്ധമായ ക്ളാസുകള് നല്കാനും കൃഷിയറിവുകള് കുട്ടികള്ക്ക് പകര്ന്നു നല്കാനും ആ ദിനാചരണം കൊണ്ട് കഴിഞ്ഞു. പക്ഷേ, കൊവിഡില് എല്ലാം തകിടം മറിഞ്ഞുവെന്ന് സാക്ഷ്യപ്പെടുത്തുന്നു, മുന് കൃഷിമന്ത്രി വി.എസ്.സുനില്കുമാര്. ഭൗമസൂചികാപദവി ലഭിച്ചാല് പാലക്കാട് മട്ട, നവര, വയനാട് ജീരകശാല, വയനാട് ഗന്ധകശാല, പൊക്കാളി അരി, കൈപ്പാട് അരി തുടങ്ങിയ നെല്വിത്തിനങ്ങള്ക്കാണ് ഭൗമസൂചികാപദവി ലഭിച്ചത്. നെല്ലിന് മാത്രമല്ല, ചെങ്ങാലിക്കോട് നേന്ത്രവാഴയ്ക്കും കഴിഞ്ഞ ദിവസം എടയൂര് മുളകിനും കുറ്റ്യാട്ടൂര് മാങ്ങയ്ക്കുമെല്ലാം ഭൗമ സൂചികാപദവി ലഭിച്ചു. എടയൂര് മുളക് മലപ്പുറത്തെ എടയൂര്, ആതവനാട്, മാറാക്കര, ഇരിമ്ബിളിയം, കല്പ്പകഞ്ചേരി, വളാഞ്ചേരി, മൂര്ക്കനാട്, കുറുവ പഞ്ചായത്തുകളിലുള്ള പ്രാദേശിക കൃഷിയാണ്. കൊണ്ടാട്ട മുളകായും ഉപയോഗിക്കുന്നുണ്ട് ഇത്. ഏപ്രില് മുതല് ഡിസംബര് വരെയാണ് സീസണ്. കൃഷിസ്ഥലത്തിന്റെ പാരിസ്ഥിതിക പ്രത്യേകത, മണ്ണിന്റെ സവിശേഷത, പരമ്ബരാഗത കൃഷിരീതികള് എന്നിവയാണ് എടയൂര് മുളകിന്റെ രുചിക്കും മണത്തിനും കാരണം. കുറ്റിയാട്ടൂര് മാങ്ങ കണ്ണൂരിലെ കുറ്റിയാട്ടൂരിലും സമീപ പഞ്ചായത്തുകളിലുമുള്ള പരമ്ബരാഗത മാമ്ബഴമാണ്. മാര്ച്ച്, ഏപ്രില്, മേയില് വിളവെടുക്കും. കണ്ണൂരിലിത് നമ്ബ്യാര് മാങ്ങ, കണ്ണപുരം മാങ്ങ, കുഞ്ഞിമംഗലം മാങ്ങ, വടക്കുംഭാഗം മാങ്ങ എന്നീ പേരുകളിലും അറിയപ്പെടുന്നു. മഞ്ഞകലര്ന്ന ഓറഞ്ച് നിറമാണിതിന്. രുചിക്കും മണത്തിനും പ്രസിദ്ധമാണ്. ഭൗമസൂചികാ പദവി ഈ ഇനങ്ങള്ക്ക് മികച്ച വിപണി നല്കുമെന്നാണ് സര്ക്കാര് പറയുന്നത്. ഭൗമസൂചികാ രജിസ്ടേഷന് നാടന് ഉത്പന്നങ്ങള്ക്ക് സ്വദേശത്തും വിദേശത്തും സ്വന്തമായ ഇടം നല്കുമെന്നും പറയുന്നു. പക്ഷേ, ചെങ്ങാലിക്കോടന് ഏത്തക്കായയുടെ കാര്യം എടുക്കുക. കിലോഗ്രാമിന് വെറും അമ്ബതുരൂപയാണ് തൃശൂരില് ഈ കായയ്ക്കുള്ളത്. കര്ഷകന് കിട്ടുന്നത് ഇരുപതുരൂപ മാത്രമാകും. ഒരു വര്ഷത്തെ അദ്ധ്വാനവും മുടക്കുമുതലും എല്ലാം കൂട്ടിനോക്കിയാല് കര്ഷകന് എന്തു ഗുണം? ആര്ക്കു വേണ്ടിയാണ് അവര് കൃഷി ചെയ്യുന്നത് ? ഇടനിലക്കാര്ക്കും വന്കിട മുതലാളിമാര്ക്കും വേണ്ടിയോ?പദവികള് എന്തെല്ലാം കിട്ടിയാലും കര്ഷകന് കുമ്ബിളില് തന്നെ കഞ്ഞി.